Številka: 0103-514/2014/2

Datum: 25.8.2014

Zadeva: Zahteva za vračilo vrnjenih potnih stroškov – novela ZSPJS-S

Spoštovani,

prejeli smo vaš dopis, v katerem navajate, da je javni uslužbenec na podlagi tretjega odstavka 6. člena novele ZSPJS-S podal zahtevek za vračilo vrnjenega zneska potnih stroškov, ki jih je prejel za mesece od oktobra 2008 do junija 2012. Prosite za pojasnilo, na kakšen način se opravi vračilo.

Sporočamo vam, da Zakon o sistemu plač v javnem sektorju (Uradni list RS, št. [108/09](http://www.uradni-list.si/1/objava.jsp?urlurid=20094891) - uradno prečiščeno besedilo, [13/10](http://www.uradni-list.si/1/objava.jsp?urlurid=2010520), [59/10](http://www.uradni-list.si/1/objava.jsp?urlurid=20103273), [85/10](http://www.uradni-list.si/1/objava.jsp?urlurid=20104554), [107/10](http://www.uradni-list.si/1/objava.jsp?urlurid=20105583), [35/11](http://www.uradni-list.si/1/objava.jsp?urlurid=20111743) - ORZSPJS49a, [27/12](http://www.uradni-list.si/1/objava.jsp?urlurid=20121121) - odl. US, [40/12](http://www.uradni-list.si/1/objava.jsp?urlurid=20121700) - ZUJF, [46/13](http://www.uradni-list.si/1/objava.jsp?urlurid=20131753), [25/14](http://www.uradni-list.si/1/objava.jsp?urlurid=2014961) - ZFU in [50/14](http://www.uradni-list.si/1/objava.jsp?urlurid=20142074) - ZSPJS) v 3. a členu določa ravnanja v primeru nezakonitosti pri določitvi oziroma izplačilu plače. Skladno s prvim odstavkom 5. člena ZSPJS je plača sestavljena iz osnovne plače, dela plače za delovno uspešnost in dodatkov. Prehodna določba tretjega odstavka 6. člena novele Zakona o sistemu plač v javnem sektorju (Uradni list RS, št. 50/14 – ZSPJS-S) določa, da imajo javni uslužbenci in funkcionarji, ki so do uveljavitve tega zakona preveč izplačani znesek plače v celoti ali delno že vrnili, pravico do vračila razlike, če vrnjeni znesek presega višino zneska, določenega v petem odstavku 3. a člena zakona, oziroma vračilo celotnega zneska vrnjenih sredstev, če je javni uslužbenec na podlagi sedmega odstavka 3. a člena zakona upravičen do odpusta dolga.

Zakon za uravnoteženje javnih financ (Uradni list RS, št. [40/12](http://www.uradni-list.si/1/objava.jsp?urlurid=20121700), [96/12](http://www.uradni-list.si/1/objava.jsp?urlurid=20123693) - ZPIZ-2, [104/12](http://www.uradni-list.si/1/objava.jsp?urlurid=20123990) - ZIPRS1314, [105/12](http://www.uradni-list.si/1/objava.jsp?urlurid=20124001), [25/13](http://www.uradni-list.si/1/objava.jsp?urlurid=2013892) - odl. US, [46/13](http://www.uradni-list.si/1/objava.jsp?urlurid=20131756) - ZIPRS1314-A, [56/13](http://www.uradni-list.si/1/objava.jsp?urlurid=20132139) - ZŠtip-1, [63/13](http://www.uradni-list.si/1/objava.jsp?urlurid=20132519) - ZOsn-I, [63/13](http://www.uradni-list.si/1/objava.jsp?urlurid=20132520) - ZJAKRS-A, [99/13](http://www.uradni-list.si/1/objava.jsp?urlurid=20133548) - ZUPJS-C, [99/13](http://www.uradni-list.si/1/objava.jsp?urlurid=20133549) - ZSVarPre-C, [101/13](http://www.uradni-list.si/1/objava.jsp?urlurid=20133675) - ZIPRS1415 in [101/13](http://www.uradni-list.si/1/objava.jsp?urlurid=20133676) – ZDavNepr - ZUJF) v zvezi z določitvijo višine prejemkov in povračil stroškov v 165. členu določa, da se zaposlenemu v pogodbi o zaposlitvi, odločbi oziroma sklepu ne glede na določbe splošnih aktov in kolektivnih pogodb ne sme določiti povračila stroškov v zvezi z delom in prejemkov iz delovnega razmerja v drugačni višini, kot jo določa ta zakon (prvi odstavek 165. člena ZUJF). Če delodajalec ugotovi, da so bili zaposlenemu v nasprotju s prejšnjim odstavkom določeni in izplačani oziroma izplačani višji zneski povračila stroškov iz delovnega razmerja oziroma višji prejemki iz delovnega razmerja, kot bi mu pripadali, je zaposleni dolžan vrniti preveč izplačane zneske. Delodajalec in zaposleni se dogovorita o načinu vrnitve preveč izplačanih zneskov. V primeru, da med delodajalcem in zaposlenim v enem mesecu od pisnega poziva delodajalca ne pride do soglasja, mora delodajalec preveč izplačani znesek zahtevati s tožbo pred pristojnim sodiščem (drugi odstavek 165. člena ZUJF). Če je določilo o višini prejemka in povračilu stroškov v pogodbi o zaposlitvi, odločbi oziroma sklepu v nasprotju s prvim odstavkom tega člena, se uporabljajo določbe tega zakona, kot sestavni del te pogodbe, odločbe ali sklepa (tretji odstavek 165. člena ZUJF).

Glede na to, da določba 3. a člena ZSPJS velja v primeru neskladnosti določb o plači javnega uslužbenca oziroma funkcionarja s predpisi in kolektivnimi pogodbami, stroški prevoza na delo iz z dela pa niso del plače, podlage za vračilo preveč izplačanih povračil stroškov prevoza na delo in z dela ne predstavlja določba 3. a člena ZSPJS, temveč določba 165. člen ZUJF. Posledično se v primeru preveč izplačanih povračil stroškov ne more uporabiti prehodna določba tretjega odstavka 6. člena novele ZSPJS-S, ki določa možnost zahtevati vračilo že vrnjenih zneskov plač. Na podlagi tretjega odstavka 6. člena ZSPJS-S lahko namreč javni uslužbenec zahteva le vračilo že vrnjenih zneskov plač, ne pa tudi vračila že vrnjenega zneska potnih stroškov.

S spoštovanjem,

 **Mojca RAMŠAK PEŠEC**

 **GENERALNA DIREKTORICA**

Poslano:

* naslov